Áhættumat – Samantekt

Grunnskólinn á Eskifirði

Áhættumat fyrir skólann unnu Sigurjón Kristjánsson, öryggisvörður og Friðrik Þorvaldsson, öryggistrúnaðarmaður. Það atriði sem veldur áhrifum á heilsu er brunastigi á efstu hæð hússins en eldvarnareftirlitið hefur bent á að honum þarf að skipta út. Á brunaæfingu í haust hefðu 20 nemendur brunnið inni ef um alvöru eldsvoða hefði verið að ræða. Skipta þarf um stiga og setja hringstiga.

Nokkur atriði eru metin með meðaláhættu. Loftræsting er léleg í húsinu. Í stigagangi er hún ótengd og á neðstu hæð eru loftgæði afar slæm. Í samstarfi við sveitarfélagið sem er eigandi hússins hefur verið ákveðið að fara í framkvæmdir varðandi þetta á skólaárinu 2018-2019. Á vinnurými kennara eru nokkrir þættir sem valda álagi, mikill hiti er og í því skyni verður ljósritunarvél færð úr rýminu eða henni skilað. Einnig verður tiltekt á svæðinu á vordögum sem er ætlað að koma m.a. í veg fyrir rykmyndun. Önnur atriði með meðaláhættu eru t.d. útvegun afleysinga, endastopp á hurðir og neyðarrofar í smíðastofu.

Atriði með litla áhættu eru varðandi patrónur á borvélum, verklagsreglur í umgengni um efni, geymslu persónuhlífa og gerð áhættumats vegna ferða um svæði.

Taka á öll atriðin til skoðunar og framkvæmda á skólaárinu 2018-2019 samkvæmt aðgerðaáætlun sem er meðfylgjandi.

Áætlunin verður kynnt á starfsmannafundi í upphafi skólaársins.